En 34-årig mand fra Frederikshavn er varetægtsfængslet, efter han satte ild til sin fars hus.

En mand fra Frederikshavn blev tirsdag varetægtsfængslet i fire uger efter et grundlovsforhør ved Retten i Hjørring. Han er sigtet for at sætte ild det hus, hvor han selv bor med sin far, mens faren lå og sov derinde. Det fortæller anklager i sagen, Thomas Klingenberg. I Retten forklarede sønnen, at han ikke havde sat ild til huset for at skade sin far, men fordi han hørte stemmer, som han ville forsvare sig i mod. - Han siger, at han råbte til stemmerne for at få dem væk, og da ikke lykkedes hældte han krudt ud over en sofa i huset og satte ild til det, siger anklager Thomas Klingenberg. Den 34-årige er nu på en psykiatrisk afdeling, hvor der skal foretages en mentalundersøgelse. Branden blev opdaget af en nabo på Ærøvej, der hurtigt fik alarmerede brandvæsnet. Den 34-årige søn befandt sig foran huset, da Beredskabet ankom, mens faren først vågnede, da røgdykkere knuste en rude for at få ham ud. Ingen kom til skade under branden – udover familiens hund, som omkom i flammerne.